SKRIFTLIG FORESPØRGSEL E-0384/03

af Riitta Myller (PSE) til Kommissionen

(13. februar 2003)

Om: Udstrækning af EU's sikkerhedsbestemmelser til også at gælde for olietransport i nærområder

I december opfordrer Europa-Parlamentet i en beslutning Kommissionen til at iværksætte tosidede forhandlinger med de vigtigste tredjelande for at forbedre sikkerheden på de fartøjer, som sejler gennem EU's territorialfarvand. I januar opfordrede Parlamentet i sin beslutning om den nordiske dimension Kommissionen til at drage omsorg for, at fragtsejlads i Østersøen blev forbudt for de tankskibe, som ikke opfylder de internationale sikkerhedsnormer.

Jeg vil gerne spørge de pågældende medlemmer af Kommissionen om, hvilke foranstaltninger Kommissionen har iværksat i denne sag.

Den ansvarlige for EU's agentur for søfartssikkerhed, Willem de Ruiter, har ifølge oplysninger i pressen givet udtryk for, at spørgsmålet om, hvorvidt transporten af olie via russiske havne i Den Finske Bugt, som udgør en trussel for sikkerheden til søs, skal fortsætte, er en sag mellem Finland og Rusland. Skulle det ikke være målet at indgå en aftale mellem EU og tredjelande, hvori alle områdets stater forpligter sig til at overholde ikke bare EU's sikkerhedsbestemmelser, men også de sikkerhedsbestemmelser, der er begrundet i de særlige forhold i området?

Samlet svarafgivet på Kommissionens vegne af Loyola de Palaciopå skriftlige forespørgsler E-0384/03, P-0408/03, E-0410/03 og E-0420/03

(14. marts 2003)

Kommissionen er opmærksom på vanskelighederne ved at navigere i Den Finske Bugt og deler de finske myndigheders betænkeligheder ved de risici, der er forbundet med søtransport af kulbrinter i vinterperioden.

Kommissionen har på nært hold fulgt den situation, som er opstået, da olietankskibet Stemnitsa anløb Primorski-terminalen. Den har meddelt de russiske myndigheder sin bekymring i lyset af de ekstraordinært vanskelige isforhold i Den Finske Bugt.

Efter Erika- og Prestige-katastrofen har Kommissionen ved flere lejligheder fremhævet, at det haster med at træffe alle nødvendige harmoniserede foranstaltninger for at forebygge nye katastrofer i EU's farvande, herunder i Det Baltiske Hav. Inden for rammerne af aftalen om forbindelserne mellem EU og Rusland er der etableret kontakter med de russiske myndigheder for at sikre overholdelsen af de foranstaltninger, som EU har indført for at gøre olietransporter ad søvejen mere sikre navnlig forbuddet mod at transportere svær fuelolie i enkeltskrogede olietankskibe.

Dog må det fremhæves, at EU rent juridisk ikke har kompetence til at regulere passagen i internationalt farvand af fartøjer, som transporterer potentielt farlige laster, selv om denne passage foregår nær medlemsstaternes kyster, og selv om denne passage finder sted under de isforhold, som hersker i Det Baltiske Hav i vinterperioden.

Derfor finder Kommissionen det nødvendigt at få ændret den internationale havret for at skabe en bedre ligevægt mellem den frie bevægelighed og interesserne for kystmedlemsstaterne, som skal kunne beskytte deres kyster mod miljøkatastrofer.

Kommissionen har anmodet alle EU's nabolande og sine væsentligste partere om at skærpe foranstaltningerne for at forbedre den internationale ret med hensyn til forurening fra skibe. Den har opfordret alle medlemsstater til aktivt at støtte tilpasningen af havrettens bestemmelser til de nye krav til søfartssikkerhed i det 21. århundrede inden for FN, Den Internationale Søfartsorganisation (IMO) og andre kompetente instanser.

Endelig ønsker Kommissionen at præcisere, at artiklerne i pressen ikke nødvendigvis er udtryk for Kommissionens holdning og heller ikke, i det konkrete tilfælde, for holdningen hos den administrerende direktør for det europæiske agentur for søfartssikkerhed.

Angående det specifikke spørgsmål om navigering under isforhold må det bemærkes, at der ikke findes nogen fællesskabslovgivning på området, og at en sådan ikke vil kunne omfatte fartøjer i transit, som ikke anløber EU-havne. Inden for rammerne af de foranstaltninger, som EU allerede har truffet for at undgå ulykker med olietankskibe, kan direktivet om overvågning og kontrol af skibsfarten give de kompetente myndigheder mulighed for at hindre fartøjer i at stå til søs under vanskelige klimaforhold. Direktivet giver også medlemsstaterne øgede beføjelser til at skride ind over for en truende ulykke eller forurening.

Kommissionen er under alle omstændigheder parat til fuldt ud at støtte de finske myndigheder med henblik på at opnå en aftale med kyststaterne omkring Den Finske Bugt om sikkerhedsregler for transport af kulbrinter ad søvejen under isforhold.